Minen fruntlichen gruth jwer ersameheyt stedes to vorenn vorgesanth. Ersamen, wolwisenn gude vrunde. Jck do jw fruntlich to wetende, wo dat my myn herre jn dessen dagen gescreuen hefft, dar he jnne berórth, wo gi an syne strengheit gescreuen hebben vnde jw sere beclagen, so dat jwen jnwoneren ys vaken genamen thor sze werth ere schepe vnde gudere to jar vann welken hyr wt Wiborch vnde gebleuen schepen ere ankere, takell vnde tow genamen vnde ok dyt jar vppe dat nyge dat ere genomen sy wedder rede edder recht; des my sere vorwundert, gi sodant screuen willen, dat ene dat ere genamen ys tegen rede edder recht. Jch hebbe tegen recht nicht gedan, ych hebbe jchteswelke den jwen dat ere wedder gegeuen, de dat ere vorbraken hadden myt vnwonlicher kopenscop, vmme jwer bede vnde guder naberscop willen, vnde hebbe jw leflichen gescreuen, dat gi de jwen vnderrichten willen, dat sze sodane landzkopenscop solden vordrach hebben, wente dat ys tegen vnse recht, vnde dusse armen schamelichen ynwoners bynnen Viborch blyuen dar ouer vordoruen etc. Vppe dat gy yrfaren mogen offt ene dat ere myt rechte edder vnrechte afhendigt ys, js myn begær, dat gy willen hyr senden de jennen, de dat ere gemystet hebben, vnde eynen vornufftigen man myt en, de sick vp recht vorsteyt. Jsset denne sache, dat se dat ere myt rechte nycht vorbraken hebbenn, sze szolen dat ere wedder krygen vnde en sall wedderfarenn recht vor vnrecht. Hebben sze ock dat ere vorbrakenn, so wil ik en noch dat beste to kerenn vmme jw vnde guder naberscop willen. Hir mede syt Gade beualen. Gescreuen vp Viborg jnt jar xciij, des dinxtedages vor des hilgen lichammesdage vnder mynen jngesegell. Niels Ericson, ritther etc. Adress: Den ersamenn wolwisenn borgermeystere vnnde raetmen der stadt Reuell, synenn guden naberen, fruntlichen gescreuen.